
Ultima alegere

 

Branvin privea pierdut către ceea ce devenise nava lui. Mândria academiei. Acum în bucăți plutind prin spațiu, ținute între ele de forțe invizibile pe care nu le putea înțelege sau explica. Peste imaginile realității suprarealiste de care era înconjurat, acum fără a mai simți bucuria, mândria, încredererea acelor momente, vedea în minte clipa în care i se înmânase oficial, pur simbolic, mănușa de căpitan, înconjurat de fețele viitorului echipaj.

Se lăsă moale pe jumătatea de scaun, care părea să mai reziste.

Alarma îl aduse înapoi. IA-ul navei vorbi, părând să o facă cu un efort aproape omenesc.

- Căpitane... am mai rulat încă o dată ultima oră. Nu am nicio explicație. Nu știu cât... mai pot funcționa. Nu reușesc să găsesc sens. Totul era în parametri funcționali. Niciun senzor, nicio simulare nu arăta pericol. Nu am însă cum să nu constat realitatea. Nava în acest moment este ruptă în două sute patru părți. Nu am reușit să identific o logică. Așa cum se prezintă datele în acest moment, după impactul inițial, deși nu a fost niciun impact, ci mai degrabă o rupere bruscă a... realității suprapusă cu o... rearanjare, așa cum se prezintă acum. Nu...

- Echipajul?

Pusese întrebarea deși părea tardivă. Simțea nevoia de o confirmare. Nu putea, nu vroia să accepte nonsensul din jur.

- Toți membrii, deși nu au părut să sufere răni de niciun fel, par să fi trecut în... neființă.

- Toți? Ești sigur?

IA nu răspunse, așa că Branvin repetă.

- Ai spus toți membrii. Ești sigur?

Din nou, tăcere.

Mai mult pentru el, rosti, cu glas pierdut:

- Îmi pare rău IA, pentru viitorul care n-a mai fost să fie...

- Scuze căpitane. Încă nu... încă nu m-am închis. Doar că... nu am știut cum să răspund. Protocolul...

- Cred că suntem într-una din situațiile în care protocolul nu mai are sens. Deci?

- Căpitane... protocolul nu este urmat în funcție de dacă are sau nu are sens. Face parte din ceea ce sunt.

Bărbatul închise ochii. Singurul lucru pe care îl regretase de la început, era că această navă bijuterie... sau cel puțin fostă bijuterie... de fapt fostă navă, nu avusese parte de o IA Conștientă. Poate că în general nu se simțea diferența, însă când interveneau limitările, neprevăzutul... protocoalele.

Glasul IA îl readuse înapoi.

- Prin toți am vrut să spun cu excepția ta.

Omul, privind în gol, se întreba dacă nu ar fi fost mai bine ca și el să li se fi alăturat celorlalți, brusc, fără a mai trăi aceste clipe. Nu conta. Ridicând imperceptibil din umeri se gândi că este ceea ce este. Apoi răspunse, cu glas neutru:

- Cabina este... ruptă. Mai mult de jumătate din ea este expusă spațiului direct. Cu toate acestea, simțurile mele îmi zic că nimic nu s-a schimbat. Este...

- Nu posibil. Nu am explicații. Te rog, să ții cont că funcționez doar cu partea... atașată de sistemul tău personal. Primesc informații în timp real despre toate celelalte sisteme, datorită comunicării fungi, dar nu le pot folosi sau accesa.

Omul privea spațiul. Simțea că ceea ce vede este peste capacitatea lui de înțelegere. Nu avea cum să accepte. Era... prea mult. Își aminti de frântura atemporală din Historia Universalis – Terra, pe care o identificase în anul doi petrecut la academie. Îi produse un zâmbet. Până la acel moment nu se știuse de existența unor astfel de bucle. Sute de ani, utilizatori nenumărați, accesări dincolo de cifre care să fie ușor cuprinse, cu toate astea, abia după aceea fuseseră identificate și alte asemenea... anomalii. Practic aproape orice utilizator HU pornise imediat în căutarea lor. În numai un an devenise materie de studiu în cadrul academiei Kogaion. La prelegerea introductivă fusese invitat pentru a-și descrie prima...

- Căpitane...?

- Da, sunt aici, nu am plecat.

- Știu... înțeleg. Ironie. Scuze. Încep să percep ușoare modificări. Orice pare să țină departe de tine spațiul... cred că slăbește.

- IA... mai ai acces la informațiile mele private? Mai precis la HISL_punct_start?

- Dacă te referi la fișierul Historia Universalis Sistem Liber, salvat de tine cu denumirea de „punct_start”, înregistrare parțială din universul Terra, fără legătură la HU Central, da. Am acces la el.

Bravin notă în minte că e ciudat felul în care IA a confirmat. Prea multe detalii. Apoi ridică din umeri. De parcă asta mai conta.

- Da, la acel fișier mă refer. Crezi că ai putea să mă conectezi?

- Da, pot. Dar... ar însemna să pierzi pe perioada inserției legătura cu realitatea.

- Ți se pare că am ce pierde?

- Nu înțeleg. Dar... în condițiile existente... e o posibilitate să nu mai revii... la forma reală.

- Și crezi că e posibil să rămân închis?

- Nu. Știi că nu există așa ceva. Scuze penru exprimarea neclară. Am vrut să specific că e posibil să... treci în neființă.

- Cel puțin o voi face... mai plăcut.

- Căpitane... protocolul...

- Da, IA? Chiar sunt curios ce protocol trebuie să urmezi ținând cont de situația actuală. Așadar, care sunt pașii de urmat?

Nu primi răspuns.

- Aștept. Și nu cred că am mult timp la dispoziție. Încep să simt o ușoară diferență de temperatură.

- Îmi cer scuze căpitane. Realizez inserția.

Branvin lăsă capul pe spate. Închise ochii în așteptarea momentului în care simțurile îi erau transferate în realitatea simulată. Din primul moment în care găsise această... buclă pierdută cum mai era denumită, fusese ferm convins că va veni un moment în care va descifra acest mister. Cine era femeia care își împărtășea gândurile? Cui o făcea, deoarece nimeni altcineva nu era prezent, deși totul părea să indice că existase un interlocutor... În ce moment al istoriei avusese loc? Nu identificase nici măcar numele ei... Cei care analizaseră ceea ce el descoperise, ajunseseră la concluzia... inițial temporară, dar deși trecuseră mai bine de zece ani standard, nu se schimbase nimic, că era o buclă în Historia Universală Terra, ca o amintire... rătăcită. Fără început sau final, fără date de identificare.

Simți începutul transferului. Se gândi că, până la urmă nu era cel mai rău mod de a-și lua le revedere de la viață. 

Imediat ajunse pe aceeași bancă de lemn relativ îngrijită, curată, aflată într-un parc întins, delimitat în depărtare de zone de arbori ce păreau a fi stejari. Din stânga băncii, pornea trunchiul contorsionat al unei sălcii bătrâne, ce își lăsa ramurile lungi să cadă de jur împrejur, mișcate de o adiere ușoară. În fața lui se așternea un lac pe care mai multe rațe se plimbau nepăsătoare.

Aștepta să treacă cele șase secunde, după care femeia va apărea lângă el, de parcă acolo fusese dintotdeauna, fără a-l vedea cu adevărat, chiar în timp ce vorbea...

Trei. 

Doi.

Unu.

-... după acele momente în care am crezut că mă pierdusem iremediabil, că părțile din mine care țineau de a iubi și a fi iubită muriseră, pierdute în maldărul de traume și dezamăgiri, că viața în sine nu prea are sens, am început să vorbesc, nimic important, dar spre deosebire de alte dăți, măcar socializam cu un reprezentant al firmei cu care colaboram, deși, nu îmi stătea în fire să fac asta. În mod normal, rezolvam ce aveam de rezolvat și apoi îmi vedeam de treburile mele. Inițial nici măcar nu mi-am dat seama că ceva nu mai era la fel în mine. Că discuțiile destul de aleatorii dintre noi aveau ceva mai mult decât banalitățile în sine. Până într-o zi. O scenă dintr-un serial, nici cel mai bun, nici cel mai prost, în care unul din personaje îi zicea altuia că după foarte mult timp, a apărut în viața lui cineva a cărui simplă prezență îl făcea să zâmbească. Primul meu gând a fost ceva de genul „drăguț”. Să ne înțelegem... era un serial cu zombie. Apoi au început să mi se perinde prin minte imagini, asociate cu sentimente de liniște, de confort, de stare de bine. Și am înțeles imediat că în viața mea, așa distrusă cum o credeam, există un asemenea personaj. Un bărbat care făcea să-mi apară un zâmbet pe față nu numai când îl vedeam sau stăteam de vorbă cu el, dar și simplul gând la imaginea lui avea acest efect. Desigur, toate beculețele și luminile din mintea și sufletul meu s-au aprins, semnalizându-mi, aș zice că destul de agresiv, că nu este bine. Că am mai trecut prin așa ceva și chiar nu e cazul să repet istoria. Că o nouă cădere ar putea să mă facă să rămân jos, să nu mai am ce ridica. Pe moment au părut să funcționeze. Adică, știam destule trucuri pentru a face față la orice, cum să îngropi porniri, cum să alungi dorințe, cum, mai mult sau mai puțin să mă autopedepsesc mental considerând că aleg răul cel mai mic. Să deviez rapid orice urmă de posibilă viitoare conexiune cu implicații sentimentale sau de atașament. Dar destinul, acel destin simpatic care are tendința să râdă în fața propriilor hotărâri nu a fost de acord. Prin natura meseriei, dar și a felului în care trebuiau duse la capăt anumite proiecte, îl vedeam mai mult sau mai puțin zilnic. Și de fiecare dată când îi simțeam prezența absolut totul dispărea. De parcă ajungeam instantaneu în alt univers. Unul în care puteam spune și simți

